***Монгол Улсын Их Хурлын 2014 оны хаврын ээлжит***

***чуулганы Хууль зүйн байнгын хорооны 07 дугаар***

***сарын 01-ний өдөр (Мягмар гараг)-ийн***

***хуралдааны гар тэмдэглэл***

Улсын Их Хурлын гишүүн Р.Гончигдорж ирц, хэлэлцэх асуудлын дарааллыг танилцуулж, хуралдааныг даргалав.

*Ирвэл зохих 19 гишүүнээс 11 гишүүн ирж, 57.8 хувийн ирцтэйгээр хуралдаан 19* *цаг* 2*5 минутад Төрийн ордны “А” танхимд эхлэв.*

*Чөлөөтэй: Ш.Түвдэндорж, О.Баасанхүү, Ж.Батзандан, Ц.Нямдорж, Б.Бат-Эрдэнэ, З.Баянсэлэнгэ, Л.Болд, Д.Лүндээжанцан.*

***Нэг. Байнгын хорооны дарга сонгох тухай.***

Хуралдаанд Хууль зүйн байнгын хорооны ажлын албаны ахлах зөвлөх Э.Түвшинжаргал, зөвлөх Г.Нямдэлгэр, референт Б.Батчимэг нар байлцав.

Улсын Их Хурлын гишүүн, Улсын Их Хурал дахь Монгол ардын намын бүлгийн дэд дарга Д.Оюунхорол тухайн асуудлаар авсан завсарлага дууссан тухай мэдэгдэв.

**Р.Гончигдорж:** -Дашдондогийн Ганбатыг Хууль зүйн байнгын хорооны даргаар сонгохыг дэмжье гэсэн томьёоллоор санал хураая***.***

Зөвшөөрсөн 9

Татгалзсан 2

Бүгд 11

Гишүүдийн олонхын саналаар дэмжигдлээ*.*

*2.”Хууль зүйн байнгын хорооны даргаар Улсын Их Хурлын гишүүн Дашдондогийн Ганбатыг сонгох тухай*” гэсэн тогтоолын төслийг чуулганы нэгдсэн хуралдаанд оруулах нь зүйтэй гэсэн томьёоллоор санал хураая.

Зөвшөөрсөн 10

Татгалзсан 1

Бүгд 11

Гишүүдийн олонхын саналаар дэмжигдлээ*.*

3. *“Улсын Их Хурлын гишүүн Шаравдоржийн Түвдэндоржийг Монгол Улсын Засгийн газрын гишүүн, Үйлдвэр, хөдөө аж ахуйн сайдаар томилогдсон тул Хууль зүйн байнгын хорооны үүрэгт ажлаас чөлөөлөх тухай”* гэсэн тогтоолын төслийг чуулганы нэгдсэн хуралдаанд оруулах нь зүйтэй гэсэн томьёоллоор санал хураая.

Зөвшөөрсөн 9

Татгалзсан 2

Бүгд 11

Гишүүдийн олонхын саналаар дэмжигдлээ*.*

Байнгын хорооноос гарах тогтоолын төслийг Улсын Их Хурлын чуулганы нэгдсэн хуралдаанд Улсын Их Хурлын гишүүн Р.Гончигдорж танилцуулахаар тогтов.

***Уг асуудлыг 19 цаг 40 минутад хэлэлцэж дуусав****.*

***Тэмдэглэлтэй танилцсан:***

ХУУЛЬ ЗҮЙН БАЙНГЫН

ХОРООНЫ ДАРГА Ш.ТҮВДЭНДОРЖ

**Тэмдэглэл хөтөлсөн:**

ПРОТОКОЛЫН АЛБАНЫ

ШИНЖЭЭЧ П.МЯДАГМАА

**УЛСЫН ИХ ХУРЛЫН 2014 ОНЫ ХАВРЫН ЭЭЛЖИТ ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ 2014 ОНЫ 7 ДУГААР**

**САРЫН 1-НИЙ ӨДРИЙН ХУРАЛДААНЫ**

**ДЭЛГЭРЭНГҮЙ ТЭМДЭГЛЭЛ**

**Д.Ганбат:** -Энхболд даргын захирамжаар үүрэг гүйцэтгэж байгаа ийм учраас энэ хурлыг эхлүүлье. Ирвэл зохих 19 гишүүнээс 11ирсэн байна. Ингээд Хууль зүйн байнгын хорооны өнөөдрийн хуралдааныг нээснийг мэдэгдье. Ингээд Гончигоо дарга хурлаа удирдаад явах уу.

**Р.Гончигдорж:** -Өнөөдрийн хуралдаанаар нэг асуудал үргэлжилж байсан. Хууль зүйн байнгын хорооны даргыг сонгох тухай хэлэлцэж байсан. Тэгээд энэ асуудлаас Ардын намын бүлэг завсарлага авсан тийм учраас Ардын намын бүлгийн завсарлага авсантай холбогдуулж бүлгийн дэд даргыг саналаа хэлнэ үү гэж хүсэж байна.

**Д.Оюунхорол:** -Баярлалаа. Монгол ардын намын бүлэг Хууль зүйн байнгын хорооны даргыг сонгох асуудлаар завсарлага авсан байсан. Асуудал өнөөдөр тодорхой болсон байгаа учраас завсарлагаа дуусаад асуудал хэлэлцэхэд оролцоход бэлэн болсон байна.

**Р.Гончигдорж:** -Оюунхорол гишүүнд баярлалаа. Ингээд нэр дэвшигч Дашдондогийн Ганбатаас асуух асуулттай гишүүд байвал асуултаа асууя. Асуулт алга байна асуулт тасаллаа. Санал хэлэх гишүүн байна уу. Оюунхорол гишүүн.

**Д.Оюунхорол:** -Хууль зүйн байнгын хороо бол маш хариуцлагатай Байнгын хороо л доо. Тийм учраас Улсын Их Хурал дахь Хууль зүйн байнгын хорооны гишүүдийг нам нам гэж талцуулж хуваалгүй, асуудалд ар өврөөс нь гарсан юм шиг аав ээжийн хүүхдүүд шиг хандахгүй яг л энэ Байнгын хорооны хурал даргалагчийн хувьд асуудал ханддаг тэгш эрхтэйгээр оролцдог боломжийг бол хангаж өгөөсэй битгий улс төржүүлээсэй битгий талцуулж хуваагаасай гэж хүсэж байна. Энэ бол том Байнгын хороо тийм учраас зарчим барьж асуудлаа шийддэг. Тийм дарга байгаасай гэж хүсэж байна.

**Р.Гончигдорж:**  -Санал сонслоо. Саналаа энүүгээр тасалъя. Ингээд Дашдондогийн Ганбатыг Хууль зүйн байнгын хорооны даргаар сонгохыг дэмжиж байгаа гишүүд саналаа өгөх үү. 11-9. Ингээд олонхын саналаар Дашдондогийн Ганбатыг Хууль зүйн Байнгын хорооны даргаар сонгохыг Байнгын хороо дэмжлээ. Үүнтэй холбогдуулаад Байнгын хорооноос Улсын Их Хурлын нэгдсэн хуралдаанд Улсын Их Хурлын тогтоолын төслийг танилцуулна.

Монгол Улсын Их Хурлын тухай хуулийн 22 дугаар зүйлийн 22.3, 22.4 дэх хэсэг Монгол Улсын Их Хурлын чуулганы хуралдааны дэгийн тухай хуулийн 15 дугаар зүйлийн 15.1, 15.2 т заасныг үндэслэн Монгол Улсын Их Хурлаас тогтоох нь:

1. Хууль зүйн байнгын хорооны даргаар Улсын Их Хурлын гишүүн Дашдондогийн Ганбатыг сонгосугай.

2. Тогтоолыг баталсан өдрөөс нь дагаж мөрдсүгэй гэсэн тогтоолын төслийг нэгдсэн хуралдаанд оруулах нь зүйтэй гэсэн саналыг дэмжиж байгаа гишүүд гараа өргөнө үү. 11-10.

Дараа нь дахиад нэг тогтоолын төсөл байгаа. Энэ нь Байнгын хорооны даргыг чөлөөлөх тухай. Бид нар энэ саналаа хураалцана. Тэгээд нэгдсэн хуралдаанд Монгол Улсын Засгийн газрын гишүүн Үйлдвэр, хөдөө аж ахуйн сайдаар томилогдсон тул өөрийн хүсэлтээр Улсын Их Хурлын гишүүн Шаравдоржийн Түвдэндоржийг Хууль зүйн байнгын хорооны үүрэгт ажлаас чөлөөлсүгэй. Энэ тогтоолыг баталсан өдрөөс эхлэн дагаж мөрдсүгэй гэсэн ийм тогтоолын төслийг нэгдсэн хуралдаан оруулъя гэсэн саналыг дэмжиж байгаа гишүүд гараа өргөнө үү. 11-9 дэмжигдлээ. Баярлалаа. Би илтгэчихье. Ингээд Байнгын хорооны хуралдааныг хаасныг мэдэгдье.

**Соронзон хальснаас буулгасан:**

ПРОТОКОЛЫН АЛБАНЫ

ШИНЖЭЭЧ П.МЯДАГМАА